b'\n_START_ARTICLE_\nGeorg Baselitz\n_START_SECTION_\nBiografija\n_START_PARAGRAPH_\nHansas Georgas Kernas gim\xc4\x97 1938\xc2\xa0m. sausio 23 d. Doi\xc4\x8dbazelico kaime Saksonijoje. 1950\xe2\x88\x921955 m. gyveno su \xc5\xa1eima Kamence, kur lank\xc4\x97 priva\xc4\x8dias pie\xc5\xa1imo pamokas. 1956 m. G. Kernas persik\xc4\x97l\xc4\x97 \xc4\xaf tuometin\xc4\xaf Ryt\xc5\xb3 Berlyn\xc4\x85, mok\xc4\x97si Auk\xc5\xa1tojoje vaizduojamosios ir taikomosios dail\xc4\x97s mokykloje. Po pa\xc5\xa1alinimo i\xc5\xa1 jos, 1957\xe2\x88\x921962 m. prat\xc4\x99s\xc4\x97 studijas Vakar\xc5\xb3 Berlyno Auk\xc5\xa1tojoje dail\xc4\x97s mokykloje. Ma\xc5\xbedaug \xc5\xa1iuo laikotarpiu prisi\xc4\x97m\xc4\x97 pavard\xc4\x99 Bazelicas nuo gimtojo kaimo. Savo ankstyvojoje k\xc5\xabryboje G. Bazelicas ie\xc5\xa1kojo alternatyvos socialinio realizmo ir Art Informel dailei, susidom\xc4\x97jo mentali\xc5\xa1kai nesveik\xc5\xb3 \xc5\xbemoni\xc5\xb3 menu. 1961 m. jis ir kolega studentas Eugen Sch\xc3\xb6nebeck suorganizavo parod\xc4\x85 apleistame name ir publikavo Pand\xc3\xa4monisches Manifest I parodos buklete. Antras dailinink\xc5\xb3 manifestas publikuotas 1962 m._NEWLINE_1963 m. \xc4\xafvyko pirmoji G. Bazelico personalin\xc4\x97 paroda Werner & Katz galerijoje Berlyne, kuri suk\xc4\x97l\xc4\x97 skandal\xc4\x85. Du paveikslai buvo konfiskuoti, kad ne\xc4\xaf\xc5\xbeeist\xc5\xb3 publikos. 1965 m. G. Bazelicas praleido \xc5\xa1e\xc5\xa1is m\xc4\x97nesius Villa Romana Florencijoje. 1966 m. dailininkas apsigyveno Osthofene netoli Vormso, prad\xc4\x97jo u\xc5\xbesiimti rai\xc5\xbeytojo darbu, tapyti kaimo scen\xc5\xb3 paveiksl\xc5\xb3 serijas. \xc5\xa0iuo metu nutap\xc4\x97 pirmuosius paveikslus, kuriuose objektai pavaizduoti apverstais. Tokio pob\xc5\xabd\xc5\xbeio paveikslais G. Bazelicas pla\xc4\x8diai \xc5\xbeinomas. 1975 m. G. Bazelicas apsigyveno Derneburge prie Hildesheimo, pirm\xc4\x85 kart\xc4\x85 keliavo \xc4\xaf Niujork\xc4\x85 ir lank\xc4\x97si Brazilijoje San Paulo bienal\xc4\x97s proga. 1976 m. \xc4\xafvyko dailininko retrospektyvin\xc4\x97 paroda \xc5\xa0iuolaikinio meno galerijoje Miunchene, jis \xc4\xafsteig\xc4\x97 studij\xc4\x85 Florencijoje, kuri\xc4\x85 i\xc5\xa1laik\xc4\x97 iki 1981 m. Dailininkas beveik kasmet b\xc5\xabvojo Italijoje. 1977 m. G. Bazelicas priimtas instruktoriumi ir kitais metais tapo profesoriumi Karlsruj\xc4\x97s dail\xc4\x97s akademijoje._NEWLINE_1980 m. G. Bazelicas atstovavo Vokietij\xc4\x85 Venecijos bienal\xc4\x97je, jis tapo pla\xc4\x8diai \xc5\xbeinomu, pripa\xc5\xbeintu dailininku. 1983 m. jis pakeit\xc4\x97 darb\xc4\x85 Karlsruj\xc4\x97je \xc4\xaf darb\xc4\x85 Berlyno dail\xc4\x97s akademijoje, kur\xc4\xaf trumpam buvo met\xc4\x99s 1988 m. ir prat\xc4\x99s\xc4\x97 1992 m. Jo pirmasis grafikos k\xc5\xabrini\xc5\xb3 katalogas 1983 m. publikuotas Miuncheno Jhano galerijos. 1986 m. j\xc4\xaf Kaiserring prizu apdovanojo Vokietijos Goslaro miestas. 1987 m. dailininkas \xc4\xafk\xc5\xabr\xc4\x97 studij\xc4\x85 Imperijos miestelyje Italijoje. 1989 m. G. Bazelicas apdovanotas Pranc\xc5\xabzijos Men\xc5\xb3 ir literat\xc5\xabros \xc5\xa1evalj\xc4\x97 ordinu ir 1992 m. pakeltas \xc4\xaf karininko rang\xc4\x85, 2002 m. \xe2\x88\x92 \xc4\xaf komandoro. 1999 m. dailininkas apdovanotas Rhenus dail\xc4\x97s prizu, 2000 m. tapo Jano Mateikos dail\xc4\x97s akademijos garb\xc4\x97s nariu Krokuvoje. 2001 m. apdovanotas Julio Gonz\xc3\xa1lez prizu i\xc5\xa1 Valensijos miesto. 2004 m. apdovanotas Praemium Imperiale prizu i\xc5\xa1 Japonijos meno asociacijos, jam suteiktas garb\xc4\x97s d\xc4\x97stytojo vardas Florencijos dail\xc4\x97s akademijoje. G. Bazelicas gyvena Miunchene ir Imperijoje.'